Man tydens winkelroof geskiet | Maroela Media
'n Man in sy veertigs is Dinsdagaand tydens 'n gewapende rooftog by 'n winkel in die Groenkol-woonbuurt in Middelburg, Mpumalanga geskiet
Sers. Gerald Sedibe, provinsiale woordvoerder van die polisie, het aan Maroela Media gesê vier gewapende mans het die winkel binnegestorm en vuurwapens op werknemers en klante gerig.
"Hulle het vir die mense gesê daar is 'n rooftog aan die gang en het almal gedwing om op die grond te gaan lê. 'n Man is in die proses geskiet," het Sedibe gesê. Maroela Media verneem die man is in sy gesig gewond.
Die verdagtes het op die vlug geslaan met 'n onbevestigde bedrag kontant en sigarette. "Die man kon daarin slaag om homself na 'n nabygeleë hospitaal te haas waar hy steeds mediese behandeling ontvang," het Sedibe bygevoeg.
Niemand is nog in verband met die voorval in hegtenis geneem nie. Sake van poging tot moord en gewapende roof word ondersoek.